b'\n_START_ARTICLE_\nSteven Pienaar\n_START_SECTION_\nAjax Cape Town FC\n_START_PARAGRAPH_\nAjax Cape Town FC, kurio did\xc5\xbeioji dalis akcij\xc5\xb3 priklauso garsiam Olandijos klubui AFC Ajax,buvo pirmuoju profesionaliu klubo Pinaro karjeroje. Gim\xc4\x99s Johanesburge, jis rungtyniavo \xe2\x80\x9eSchool of Excellence\xe2\x80\x9c jaunimo komandoje, kurioje buvo pasteb\xc4\x97tas Ajax CT skaut\xc5\xb3 ir sulauk\xc4\x97 pasi\xc5\xablymo prisijungti prie klubo jaunimo akademijos. Nors tarp Keiptauno ir gimtojo Johanesburgo buvo daugiau kaip 1400 kilometr\xc5\xb3, Pinaras persik\xc4\x97l\xc4\x97 \xc4\xaf Ajax CT, kur per 2 sezonus su\xc5\xbeaid\xc4\x97 24 rungtynes ir laim\xc4\x97jo \xe2\x80\x9eRothmans Cup\xe2\x80\x9c taur\xc4\x99.\n_START_SECTION_\nAFC Ajax\n_START_PARAGRAPH_\nSulauk\xc4\x99s 18, 2001 m. saus\xc4\xaf Pinaras persik\xc4\x97l\xc4\x97 \xc4\xaf Olandij\xc4\x85, kur tapo AFC Ajax klubo nariu, ta\xc4\x8diau komandoje debiutavo tik 2002 m. kov\xc4\x85 rungtyn\xc4\x97se su NAC Breda. 2002 ir 2004 m. jis kartu su komandos draugais Zlatanu Ibrahimovi\xc4\x8diumi, Rafaeliu van der Vartu, Vesliu Sneideriu ir kitais tapo Olandijos \xc4\x8dempionu.\n_START_SECTION_\nBorussia Dortmund\n_START_PARAGRAPH_\n2006 m. Pinaras persik\xc4\x97l\xc4\x97 \xc4\xaf Dortmund\xc4\x85 ir pasira\xc5\xa1\xc4\x97 su klubu 3 met\xc5\xb3 kontrakt\xc4\x85. Klubo vadovai tik\xc4\x97josi, kad \xc5\xa1iam pavyks pakeisti \xc4\xaf Arsenal\xc4\x85 i\xc5\xa1vykus\xc4\xaf komandos lyder\xc4\xaf Toma\xc5\xa1\xc4\x85 Rosick\xc4\xaf, ta\xc4\x8diau Pinarui nepavyko pritapti naujoje komandoje.\n_START_SECTION_\nEverton FC\n_START_PARAGRAPH_\n2007 \xe2\x80\x93 2008 m. sezone Pinaras buvo paskolintas Everton FC klubui, o po s\xc4\x97kmingo sezono parduotas jam u\xc5\xbe 2 mln. svar\xc5\xb3 sterling\xc5\xb3. Naujoje komandoje Pinaras netruko tapti jos lyderiu ir 2009 \xe2\x80\x93 2010 m. sezone buvo pripa\xc5\xbeintas geriausiu klubo futbolininku, nors d\xc4\x97l traumos praleido 11 rungtyni\xc5\xb3.\n_START_SECTION_\nTottenham Hotspur\n_START_PARAGRAPH_\n2010 \xe2\x80\x93 2011 m. sezonas Everton FC klube buvo paskutinis pagal sutart\xc4\xaf ir, Pinarui nenorint jos prat\xc4\x99sti, 2011 m. saus\xc4\xaf buvo nutarta j\xc4\xaf parduoti, kad klubas atgaut\xc5\xb3 bent dal\xc4\xaf pinig\xc5\xb3. D\xc4\x97l futbolininko var\xc5\xbe\xc4\x97si Chelsea FC ir Tottenham Hotspur klubai ir pastarasis, sutik\xc4\x99s sumok\xc4\x97ti 3 mln. svar\xc5\xb3, pasira\xc5\xa1\xc4\x97 su Pinaru 4 met\xc5\xb3 sutart\xc4\xaf. Vis d\xc4\x97lto ir \xc5\xa1ioje komandoje Pinaro karjera nesusiklost\xc4\x97: 2011 m. rugpj\xc5\xabt\xc4\xaf jis patyr\xc4\x97 traum\xc4\x85, d\xc4\x97l kurios negal\xc4\x97jo rungtyniauti 6 savaites, o v\xc4\x97liau nesugeb\xc4\x97jo \xc4\xafsitvirtinti pagrindin\xc4\x97je sud\xc4\x97tyje.\n_START_SECTION_\nEverton FC\n_START_PARAGRAPH_\n2012 m. saus\xc4\xaf Pinaras iki sezono pabaigos buvo paskolintas savo buvusiam klubui Everton FC.  Sugr\xc4\xaf\xc5\xbeimas buvo s\xc4\x97kmingas: per 14 rungtyni\xc5\xb3 jis peln\xc4\x97 4 \xc4\xafvar\xc4\x8dius, atliko 6 rezultatyvius perdavimus (daugiausia komandoje) ir didele dalimi prisid\xc4\x97jo prie s\xc4\x97kmingo komandos fini\xc5\xa1o sezone. _NEWLINE_Po \xc5\xa1io pasirodymo Everton FC sutiko sumok\xc4\x97ti Tottenham Hotspur 4,5 mln. svar\xc5\xb3 sterling\xc5\xb3 ir i\xc5\xa1pirkti Pinaro kontrakt\xc4\x85. T\xc5\xb3 met\xc5\xb3 gruod\xc5\xbeio 9 d. jis peln\xc4\x97 1000-\xc4\x85j\xc4\xaf Everton FC \xc4\xafvart\xc4\xaf Premier League \xc4\xaf savo buvusios komandos Tottenham Hotspur vartus.\n_START_SECTION_\nTarptautin\xc4\x97 karjera\n_START_PARAGRAPH_\nNacionalin\xc4\x97je komandoje \xc5\xbeaid\xc5\xbeia nuo 2002 m. Su rinktine dalyvavo 2002 m. pasaulio \xc4\x8dempionate, taip pat 2008 m. Afrikos Taut\xc5\xb3 taur\xc4\x97je.'